Broj: 711-I-1593-P-139/20-05-12

Zagreb, 11. rujna 2020.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković, Tončice Božić i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Marinka Galovića, načelnika stožera - zamjenika zapovjednika Hrvatskog ratnog zrakoplovstva i protuzračne obrane u Ministarstvu obrane - Glavni stožer Oružanih snaga RH**, na 97. sjednici, održanoj 11. rujna 2020., donosi sljedeću:

**ODLUKU**

1. **Propustom prijenosa upravljačkih prava na temelju udjela u vlasništvu (kapitalu) trgovačkog društva** **Slavonska Posavina d.o.o. na povjerenika, u razdoblju od 15. siječnja 2020. do 17. srpnja 2020., dužnosnik Marinko Galović, načelnik stožera - zamjenik zapovjednika Hrvatskog ratnog zrakoplovstva i protuzračne obrane u Ministarstvu obrane - Glavni stožer Oružanih snaga RH, počinio je povredu članka 16. stavka 1. ZSSI-a**
2. **Za povredu ZSSI-a, opisanu pod točkom I. izreke ove Odluke, dužnosniku Marinku Galoviću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati 2 mjeseca te će se izvršiti u 2 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**

Obrazloženje

Povjerenstvo je na 90. sjednici, održanoj 2. srpnja 2020. pokrenulo postupak za odlučivanje o sukobu interesa protiv dužnosnika Marinka Galovića, načelnika stožera - zamjenika zapovjednika Hrvatskog ratnog zrakoplovstva i protuzračne obrane u Ministarstvu obrane - Glavni stožer Oružanih snaga RH, zbog moguće povrede članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu trgovačkog društva Slavonska Posavina d.o.o. na povjerenika.

Dužnosnik je u Zakonom propisanom roku dostavio pisano očitovanje na Odluku o pokretanju postupka u kojem u bitnome navodi kako je po spoznaji da je bio dužan upravljačka prava trgovačkog društva Slavonska Posavina d.o.o. u vlasništvu od 10% prenijeti na upravljanje, ista prenio „Ugovorom o prijenosu upravljačkih prava na udjelima trgovačkog društva Slavonska Posavina d.o.o“ na Ljubicu Lalić, odvjetnicu Zajedničkom odvjetničkom uredu Antun Stuparević, Ljubica Lalić, Domagoj Vuković i Anja Perković iz Zagreba, Frana Folnegovića lb. Presliku Ugovora potpisanog 17. srpnja 2020. dostavlja u prilogu očitovanja.

Uvidom u dostavljeni Ugovor o prijenosu upravljačkih prava na udjelima trgovačkog društva Slavonska Posavina d.o.o. od 17. srpnja 2020. utvrđeno je kako je navedenim Ugovorom dužnosnik Marinko Galović na Ljubicu Lalić, kao povjerenika, prenio upravljačka prava koja ima na temelju udjela u trgovačkom društvu Slavonska Posavina d.o.o., a koji udio iznosi 10,10%.

Člankom 3. stavkom 1. podstavkom 35. ZSSI-a propisano je da su zapovjednici i zamjenici zapovjednika grana Oružanih snaga Republike Hrvatske i Zapovjedništva za potporu, ravnatelj i zamjenik ravnatelja Hrvatskoga vojnog učilišta te zapovjednik Obalne straže Republike Hrvatske, dužnosnici u smislu istog Zakona, stoga je i Marinko Galović povodom obnašanja dužnosti načelnika stožera - zamjenika zapovjednika Hrvatskog ratnog zrakoplovstva i protuzračne obrane u Ministarstvu obrane - Glavni stožer Oružanih snaga RH, obvezan postupati sukladno odredbama ZSSI-a.

Člankom 4. stavkom 4. ZSSI-a propisano je da su trgovačka društva poslovni subjekti u smislu tog Zakona.

Člankom 16. stavkom 1. ZSSI-a propisano je da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Uvidom u registar dužnosnika kojeg ustrojava i vodi Povjerenstvo utvrđeno je kako dužnosnik Marinko Galović dužnost načelnika stožera - zamjenika zapovjednika Hrvatskog ratnog zrakoplovstva i protuzračne obrane u Ministarstvu obrane - Glavni stožer Oružanih snaga RH obnaša od 15. siječnja 2020.

Uvidom u izvješće o imovinskom stanju koje je dužnosnik Marinko Galović podnio Povjerenstvu 19. svibnja 2020. povodom stupanja na dužnost utvrđeno je da je dužnosnik u dijelu podataka o poslovnim udjelima, dionicama i vrijednosnim papirima naveo udio u vlasništvu od 10% u trgovačkom društvu Slavonska Posavina d.o.o. te da nije izvršen prijenos upravljačkih prava.

Uvidom u podatke sudskog registra Trgovačkog suda u Osijeku, stalne službe u Slavonskom Brodu utvrđeno je da je pod matičnim brojem subjekta: 050003959, OIB: 08220453686 upisano trgovačko društvo Slavonska Posavina d.o.o., osnovano Društvenim ugovorom o osnivanju od 20. studenog 1995. Marinko Galović upisan je kao član navedenog trgovačkog društva. Usporedbom OIB-a navedenog u podnesenim izvješćima o imovinskom stanju dužnosnika Marinka Galovića i OIB-a navedenog u izvatku iz sudskog registra nadležnog trgovačkog suda, utvrđeno je da se radi o istoj osobi.

Slijedom svega navedenoga, iz prikupljenih podataka i dokumentacije Povjerenstvo je nedvojbeno utvrdilo da dužnosnik Marinko Galović u razdoblju od 15. siječnja 2020. do 17. srpnja 2020. nije prenio upravljačka prava na temelju udjela u vlasništvu navedenog trgovačkog društva na drugu osobu, odnosno na povjerenika, čime je počinio povredu članka 16. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Kao okolnost koja je utjecala na izricanje sankcije kao zakonom propisanog minimuma Povjerenstvo je uzelo u obzir okolnost da je dužnosnik odmah po primanju Odluke o pokretanju postupka Ugovor o prijenosu upravljačkih prava na udjelima trgovačkog društva Slavonska Posavina d.o.o. upravljačka prava prenio na drugu osobu

Stoga Povjerenstvo smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 2.000,00 kn, koja će trajati 2 mjeseca te će se izvršiti u 2 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Marinko Galović, elektronička dostava
2. Objava na internetskoj stranici Povjerenstva
3. Pismohrana